SA-aktivis nuwe hoof van Amnestie Internasionaal | Maroela Media
Kumi Naidoo. Foto: Wikipedia via die World Economic Forum/Sebastian Derungs.
Kumi Naidoo, 'n Suid-Afrikaanse burgerlike samelewing- leier, anti-apartheidsveldtogvoerder en lewenslange aktivis, is as die nuwe sekretaris-generaal van Amnestie Internasionaal (AI), die internasionale menseregteorganisasie, aangestel.
"Ons is verheug om Kumi as ons nuwe sekretaris-generaal aan te wys. Sy visie en passie vir 'n regverdige en vreedsame wêreld maak hom 'n uitstekende leier vir ons wêreldwye beweging waarin ons saam werk vir 'n wêreld waarin menseregte deur almal gedeel kan word," het Mwikali Muthiani, voorsitter van die AI-raad, gesê.
Die sekretaris-generaal is die leier en hoofwoordvoerder vir AI en ook die uitvoerende hoof van dié liggaam se internasionale sekretariaat.
AI is die grootste wêreldwye menseregtebeweging met kantore in meer as 70 lande, sowat 2 600 personeellede en sewe miljoen lede, vrywilligers en ondersteuners wêreldwyd.
Naidoo sal in Augustus 2018 by die huidige sekretaris-generaal, Salil Shetty, oorneem.
Naidoo was voorheen die uitvoerende direkteur van Greenpeace Internasionaal, voorsitter van die Global Call for Climate Action, stigtersvoorsitter van die Global Call to Action against Poverty en die sekretaris-generaal en uitvoerende hoof van Civicus, die wêreldalliansie vir burgerlike deelname.
Hy is tans ook aan die stuur van drie nuwe, vinniggroeiende maatskappye in Suid-Afrika: Africans Rising for Justice, Peace and Dignity; die Campaign for a Just Energy Future en die Global Climate Finance Campaign.
Naidoo het 'n BA-graad in regte en politieke wetenskappe aan die universiteit van KwaZulu-Natal behaal en 'n DPhil in politiek aan die universiteit van Oxford.
"Ek is my lewe lank al 'n aktivis, so ek is baie opgewonde om aan te sluit by die wêreld se grootste beweging vir menseregte in 'n tyd ons die toenemende aanvalle op basiese vryhede wêreldwyd moet teenstaan. Dit sal beteken om by 'n buigbare, vinnig-veranderende globale omgewing aan te pas met dringendheid, passie en moed," het Naidoo gesê.
Die sekretaris-generaal word deur die internasionale raad van AI aangestel vir 'n aanvanklike tydperk van vier jaar.
Drie vas ná ontvoering, rooftog
Klink vir my maar na n liberale klomp.
Sal my mening verander indien hy vir my vlugtelingstatus in die VSA of Europa kan bewerkstellig.
Besem · 2 jare gelede
Hopelik vee hy eers voor sy eie deur soos byv. plaasmoorde, teregstellende aksie, werksreservering ens. Wensdenkery?? Natuurlik!!!